Varga Mihály visszaszólt az eurót pocskondiázó Matolcsynak
Szigorításokkal fogná vissza a készpénzhasználatot a kormány, és meggyőzné a nyugdíjasokat az átutalás előnyeiről.
Azt szeretné a kormány, ha a mostaninál több nyugdíjas kapná átutalással a járadékát – ez is része annak a hatpontos ajánláscsomagnak, amelyet keddi ülésén fogalmazott meg a Versenyképességi Tanács, és amelyről az Mfor számolt be. Vagyis továbbra sincs szó arról, hogy kötelezővé tennék az átutalást, mindenesetre felmérik az ország e tekintetben elmaradottabb részeit.

Nem csak a nyugdíjasok esetében szeretnék szűkíteni a készpénzhasználatot: az öt főnél többet foglalkoztató vállalkozásoknál kötelezővé tennék a bérek utalását, az online kasszák esetében pedig az elektronikus fizetés elfogadását könnyítő intézkedéseket terveznek – írja a portál. Ezen túl alacsonyabb lenne a kötelező átutalás alsó határa, és ezt nem csak vállalkozások, hanem magánszemélyek között is bevezetnék. (Jelenleg másfél millió forint felett büntethető a készpénzben történő fizetés, de ez csak cégek, egyéni vállalkozók és áfafizetésre kötelezett magánszemélyek esetében van így.)

Mindezzel a kormány célja az, hogy csökkentse a lakosságnál levő rekordmagas, 6500 milliárdnyi készpénzállományt. A portál újságírója felvetette, hogy nem lenne-e érdemes akkor eltörölni a tranzakciós illetéket is, erre Varga Mihály pénzügyminiszter azt válaszolta: ez jelenleg nincs a kormány napirendjén.

Emlékezetes, hogy Varga tavasszal még a magánszemélyek esetében az illeték jelentős csökkentésére tett javaslatot, ám ezt az Országgyűlés gazdasági bizottságának elnöke, a fideszes Bánki Erik fúrta meg, mondván kell a pénz a családvédelmi akcióterv végrehajtására.

A pénzügyminiszter persze nem csak ebben került vitába a fideszes prominensekkel, az elmúlt időszakban többször mondtak ellent egymásnak Matolcsy Györggyel, a Magyar Nemzeti Bank elnökével. Matolcsy a legutóbb azzal került be a hírekbe, hogy a Financial Timesban megjelent írásában ostorozta az eurót, így adta magát a kérdés Varga Mihálynak, hogy ő mit gondol a közös európai pénzről. A pénzügyminiszter szerint az euró

  az unió egyik legígéretesebb, de befejezetlen kezdeményezése.

Mellesleg emlékeztetett, hogy uniós csatlakozásunk idején vállaltuk a pénz bevezetését. Azt viszont megerősítette, hogy nincs céldátuma ennek, ám a kormány nem tette le az euróról.
euró versenyképességi tanács euró bevezetése Varga Mihály készpénzhasználat korlátozása készpénzhasználat Matolcsy György